runetrust/blame-folketinget-dk huggingface dataset:
Mike Villa Fonseca (UFG), 2025-01-16:
Jeg er jo meget enig med ordføreren i det, for det er rigtigt nok, at det er lige præcis det, det handler om: at det sker under lidt mere rolige forhold.
Der er altså forskel på, om det er en skarp situation, eller om man lige kan tage det i ro og mag med en erfaren kollega, ligesom de eksempelvis også gør det i politiet, hvor de tager ud og prøver at træne udrykningskørsel og der så kan sidde en ved siden af og sige, hvad man lige skal være opmærksom på.
Det er jo også derfor, vi skal have debatten.
Én ting er, at man skal være opmærksom på sig selv, men man skal bare også være opmærksom på andre.
For selv om man kan køre udrykningskørsel, og man skal jo hurtigt frem, skal man jo ikke nødvendigvis ikke selv komme frem eller risikere, at der er nogle andre i trafikken, som er uopmærksomme.
Så det er jeg meget enig i.
Mads Olsen (SF), 2025-01-16:
Tak for ordet.
I sommeren 2024 kunne TV 2 afsløre, hvordan mange partybusser i København forurener på et niveau, der går ud over det, som professionelt måleudstyr kan måle.
Der blev i den forbindelse foretaget målinger fra ti partybussers udstødning.
Målingerne på fire ud af de ti partybusser nåede op på 500.000 ultrafine partikler pr. kubikcentimeter.
Det er det højeste, det her professionelle måleudstyr overhovedet kan måle.
Bare for at sætte det i perspektiv svarer det til, at de her partybusser sviner mindst 67 gange mere end den værste bybus.
Det er jo helt vildt, for vi har nogle meget gamle busser, som udleder miljøskadelige partikler i et omfang, jeg ikke havde troet muligt.
Det er, på trods af at det altså kørte med det her partikelfilter.
Der er tydeligvis noget, der ikke fungerer her.
Jeg vil bare lige knytte en kort kommentar til et spørgsmål, som nogle ordførere har stillet mig, nemlig spørgsmålet om det, der står i beslutningsforslaget om sikkerhedsselerne.
Da vi i sin tid skrev det her forslag, var vi under opfattelsen af, at partybusser slet ikke skulle have seler i bussen, og det er det, formuleringen ligesom henviser til.
Så er der så nogle, der spørger, om vi gerne vil have, at partybusserne i fremtiden skal være på den måde, at man skal sidde ned med en sikkerhedssele fastspændt over sig og feste videre dér.
Det er ikke det, vi lægger op til, for det ville jo ødelægge partybusfænomenet.
Vi skriver også senere i forslaget, at det ikke er vores intention at udrydde partybuserhvervet.
Det hensyn skal regeringens lovforslag ligesom inddrage.
Jeg håber ikke, at det, vi diskuterer i dag, er, om partybusser skal forbydes eller ej.
Det kan man godt diskutere, men jeg synes, det er mere relevant at have en diskussion om, hvad vi gør lige nu og her, hvor vi har nogle meget gamle busser og meget usikre busser, som forurener i meget stor grad, uden at de normale foranstaltninger, man kan tage med partikelfiltre, øjensynligt gør noget som helst ved det.
Det var min begrundelse.
Mange tak for ordet, og jeg ser frem til debatten med mine gode kollegaer her i dag.
Mike Villa Fonseca (UFG), 2025-01-16:
Tak for det, og tak til ordføreren fra Socialdemokratiet.
Jeg troede faktisk, at man i Socialdemokratiet var nogle, der gik meget op i sikkerhed og retfærdige arbejdsvilkår og en styrkelse af beredskabet, men det fornemmer jeg ikke rigtig her.
Jeg kunne godt høre ministeren før tale om, hvad et menneskeliv er værd.
Jeg synes altså, det er rimelig meget værd, både i forhold til et enkelt menneske eller en personskade for den sags skyld, så jeg synes, at problemet er der.
Men hvor står Socialdemokratiet i forhold til alt det her med kørsler med grønne blink og sådan noget, som også er på vej?
For det har altså en sammenhæng med det, selv om beslutningsforslaget handler om kørsler med blå blink.
Men når vi både har kørsler med røde og lige om lidt også grønne blink ude i trafikken, hvad tænker ordføreren om forvirringen blandt borgerne?
For det er rigtigt nok, at man skal vige for kørsler med blå blink, men når der lige pludselig kommer alle mulige former for kørsler med blink ude i trafikken, tænker ordføreren, at trafiksikkerheden af den grund bliver bedre eller dårligere?
Kenneth Fredslund Petersen (DD), 2025-01-16:
Tak, formand.
Med beslutningsforslaget, som er fremsat af hr. Mike Villa Fonseca, pålægges regeringen i løbet af folketingssamlingen 2024-25 at tilvejebringe den nødvendige lovhjemmel.
Det skal sikre, at det statslige og kommunale redningsberedskab og det regionale sundhedsberedskab får mulighed for at foretage træning og øvelser med udrykningskørsel på lige fod med politiet, og at de minimum en gang hvert år skal gennemføre undervisning i udrykningskørsel.
Vi synes faktisk, det er et rigtig godt forslag.
Nu har jeg hørt lidt argumenter om, at der er rigtig mange udrykninger og ikke ret mange ulykker.
Spørgsmålet kunne jo være, om nogle af disse ulykker kunne have været undgået, hvis man havde haft den nødvendige træning.
Danmarksdemokraterne mener, at det er fornuftigt, at personer ansat i beredskabet får mulighed for at træne og øve sig i at udføre udrykningskørsel.
I tilfælde af et uheld vil der ofte være behov for f.eks. brandmænd og beredskabsfolk i tillæg til politiet, og derfor er der behov for at få grundlaget på plads, så ansatte i beredskabet kan udføre træning og øvelse i udrykningskørsel på lige fod med politiet.
Når der køres udrykningskørsel, er der behov for skærpet opmærksomhed.
Det kræver øvelse og et ret godt overblik at køre udrykningskørsel, hvilket ikke er noget, vi bør tage chancer med.
Derfor mener vi, at det giver god mening at sikre uddannelse under realistiske forhold, og det vil ligeledes være med til at sikre, at beredskabet kommer sikkert og hurtigere frem til åstedet.
Helt generelt set
Det er måske ikke sikkert, at det er nødvendigt til en havareret bil, men i forhold til brandkørsel og lignende er det måske.
Hvis mit hus brænder, vil jeg i hvert fald gerne have, at de skynder sig en lille smule, også uden at de påfører ulykker på mennesker eller materiel.
Vi bruger ret store indsatser på at undgå det i den almindelige trafik, for ethvert menneskeliv har værdi.
Så Danmarksdemokraterne stemmer for forslaget i udgangspunktet.
Peter Juel-Jensen (V), 2025-01-16:
Som beredskabsordfører – den kasket har jeg også, ud over min kasket som transportordfører –
ved jeg jo, at når det statslige beredskab uddanner deres kørere inden for brand- og redningstjenesten, så bliver de altså godt og grundigt instrueret i, hvordan de skal agere, samt at de også øver det under lukkede forhold.
Og jeg kan se, at på trods af at vi har relativt mange udrykningskørsler med blåt blink fra vores redningstjeneste, sker der meget, meget få uheld.
Men selvfølgelig vil der opstå situationer, hvor der kan ske uheld og vil ske uheld, når der kommer nogle blæsende igennem et kryds, hvor der er rødt lys, dog med blåt blink på taget.
Så det vil skabe nogle farlige situationer, og derfor skal vi altså også sikre, at den befolkning, som beredskabet er sat i verden til for at hjælpe, altid tager det blå blink alvorligt.
Og derfor skal vi jo kun bruge det, når der er rigtig god grund til det.
Jeg mener blot, at der er forskel på politiets eftersættelseskørsel og en udrykning ved brand- og redningstjenesten.
Mike Villa Fonseca (UFG), 2025-01-16:
Tak for det.
Og også tak til ordføreren for anerkendelsen.
Det er jo ikke sådan, at brandbilen eller ambulancen skal til at køre alle mulige andre bilister af vejen.
Det er jo ikke det, det handler om; det handler om, at vi skal styrke de her beredskabsplaner og dimensioneringsbekendtgørelsen, så vi er sikre på, at den udrykningskørsel, der er, når det virkelig brænder på, er retvisende.
Det er jo lidt ligesom at tage kørekort.
Der har man lige noget teori, og man er lige lidt på en kørebane – og så kommer man ud at køre i det virkelige liv.
Det burde jo være nogenlunde det samme, når der er tale om udrykningskørsel: at man ikke bare har et kørekort, får et sæt nøgler og kører af sted.
Hvad mener ordføreren umiddelbart om det med træning og øvelse eller undervisning?
Det kunne være, at vi kunne finde en løsning i forbindelse med det her lovforslag, i hvert fald at man måske indførte undervisning en gang om året.
Så er der i hvert fald undervisning med, til når ministeren ændrer bekendtgørelsen, så dem, der har udrykningskørsel, også ved, hvordan de skal køre.
Peter Juel-Jensen (V), 2025-01-16:
Tak for det, formand, og tak til hr. Mike Villa Fonseca for at rejse den her debat.
Det er jo ikke den første debat, som hr. Mike Villa Fonseca har rejst, som har til formål at passe på vores beredskab, og tusind tak for det.
For det er nogle, der gør noget på vores alle sammens vegne, og dem skal vi selvfølgelig hjælpe og understøtte alt det, vi kan.
I bund og grund går forslaget fra hr. Mike Villa Fonseca ud på at pålægge regeringen at tilvejebringe den nødvendige lovhjemmel, der skal sikre, at de statslige og kommunale redningsberedskaber kan træne og øve udrykningskørsel på lige fod med politiet, og at man som minimum én gang hvert år skal gennemføre undervisning i udrykningskørsel.
Jeg er enig i, at vi skal sikre vores udrykningsberedskab de bedst mulige forhold, men at sidestille udrykningskørsel fra vores beredskab med den eftersættelseskørsel, som politiet foretager i øvelsesøjemed, vil give grobund for flere farlige trafiksituationer.
Heldigvis har vi på trods af et relativt højt antal udrykningskørsler få uheld, og det fortæller mig, at det træningssetup, som man allerede i dag har i vores beredskab, virker
Så derfor ser Venstre ikke nogen grund til at ændre på de eksisterende forhold, og vi kan dermed ikke støtte forslaget.
Thomas Jensen (S), 2025-01-16:
Det må jo være en afvejning hos dem, der pålægger ordføreren at stå for det og at forestå sådan en kørsel, om de vurderer, at ordføreren så har færdighederne til det.
Men ellers er det generelt min opfattelse, at der bliver kørt øvelser af nogle af dem, der kører rigtig, rigtig mange udrykninger, og at det er med til at sikre, at de får nogle bedre færdigheder til at køre på en måde, som almindelige bilister ikke lige er rustede til.
Så jeg håber da på, at man tager oplæringsopgaven alvorligt hos de folk, der skal føre bilerne.
Mike Villa Fonseca (UFG), 2025-01-16:
Tak for det.
Jeg vil også lige korrigere noget, som ordføreren sagde i sin tale.
For det er jo ikke alle, som nødvendigvis kommer til Silkeborg på en træning.
Jeg er jo eksempelvis selv brandmand, og jeg har aldrig nogen sinde haft træning, hverken på en lukket eller en åben bane, overhovedet ikke, og det er altså virkeligheden.
Så jeg bruger et par sæt nøgler, og afsti afsted med dig, Mike, blå blink og babu derudad i et udrykningskøretøj, og det er altså ikke nogle små brandbiler eller andre udrykningskøretøjer.
Mener ordføreren, at det er sikkert, at jeg f.eks. ikke har haft nogen træning eller øvelse?
Thomas Jensen (S), 2025-01-16:
I Socialdemokratiet går vi generelt højt op i færdselssikkerhed.
Jeg har selv den ære at være næstformand i Færdselssikkerhedskommissionen, og det er et meget, meget spændende og vigtigt arbejde, hvor vi samarbejder på tværs af partier sammen med dygtige folk udefra, som har stor viden omkring færdselssikkerhed.
Nu er det grønne blink, synes jeg jo, ikke en del af det her, men Socialdemokratiet har sammen med de øvrige regeringspartier støttet, at det bliver indført, og det er jo også gerne sådan, at når man laver nye tiltag, skal trafikanterne også vænne sig til, at der lige pludselig er nogle nye signaler i trafikken.
Så lad os tage bestik af, hvordan trafikanterne forholder sig til de grønne blink, og på længere sigt må vi jo så se, om der er noget, vi skal ændre på det.
Mike Villa Fonseca (UFG), 2025-01-16:
Tak for det, og tak til Danmarksdemokraterne for faktisk at forstå forslaget og for at forstå, at det ikke handler om et fejeblad, som skal ud at køre.
Det handler om det kommunale beredskab og det statslige; der er lidt forskel på de statslige og de kommunale – selvfølgelig er der det.
Så jeg vil bare herfra tilkendegive, at jeg er glad for, at ordføreren og Danmarksdemokraterne faktisk har forstået forslaget.
Så vil jeg måske bare lige spørge lidt ind til de her grønne blink.
Jeg skal nævne dem lidt her nede fra salen af også.
Jeg har også kaldt ministeren i samråd om det, og selv om det er det her beslutningsforslag, er der altså lidt en sammenhængskraft i det, når vi lige pludselig får de her røde og grønne blik.
Hvad tænker ordføreren og Danmarksdemokraterne om det?
Så ser jeg frem til udvalgsarbejdet med ordføreren.
Jeg vil bare lige høre en lille smule omkring det, altså hvad ordføreren tænker om det.
Thomas Jensen (S), 2025-01-16:
Tak, formand.
Beslutningsforslagets intentioner er klart positive, nemlig at øge færdselssikkerheden for førere og for øvrige trafikanter, når der køres udrykninger.
I dag er det sådan, at der årligt køres 40.000 udrykninger i Danmark, som genererer ca. 130 uheld, der involverer udrykningskøretøjer, og heraf er der 117 ulykker, der er med materiel skade, og så er der desværre også 17 personskadeulykker.
Spørgsmålet er, om forslaget kan medføre, at man i bestræbelserne på at øge færdselssikkerheden kan komme til at mindske selv samme færdselssikkerhed ved at lade træningen foregå på offentlig vej.
I dag er det sådan, at beredskabet træner udrykninger på lukkede baner, f.eks. er det hjemme hos mig i Silkeborg på Jyllandsringen, og hvis der foretages udrykninger på offentlig vej blandt andre trafikanter, kan det selvfølgelig øge færdighederne.
Men samtidig kan antallet af ulykker potentielt stige, fordi der er flere udrykninger.
Jeg mener ikke, at vi skal have beredskabet ud at træne på de offentlige veje – det tror jeg i sig selv vil medføre flere ulykker med udrykningskøretøjer – og derfor mener jeg, at træningen fortsat skal foregå på lukkede baner, så færdighederne bliver trænet og ulykkestallet holdes nede.
Socialdemokratiet kan ikke støtte forslaget.
Thomas Danielsen (V), 2025-01-16:
Jeg synes, det er ret klart.
Hvis der kommer et blåt blink, er det udrykningskørsel, og så skal man holde til side.
Det er netop for sikre respekten for det blå blink.
Men ordføreren kan godt negligere, at jeg agter at lave et rødt blink for Færdselsstyrelsen, men det er jo netop, fordi jeg ikke mener, at Færdselsstyrelsen kan køre rundt med et blåt blink, som folk så kan sætte spørgsmålstegn ved: Er det her en politimyndighed, eller er det udrykningskørsel, eller hvad foregår der her?
Det er en vejsidekontrol.
Derfor mener jeg, det er vigtigt, man adskiller tingene.
Når man kigger på ulykkestallene, synes jeg egentlig, det siger sig selv, at der ikke er et tungtvejende problem.
Det er meget, meget få ulykker, vi taler om.
Jeg tror, at det var ti personskadeulykker i den seneste opgørelse, hvor man tager samtlige typer personskader med på et helt år.
Mike Villa Fonseca (UFG), 2025-01-16:
Tak for det.
Så det må vi eventuelt prøve at arbejde videre med og korrigere i udvalget.
Men det handler jo om at sikre, at transporten kommer ordentlig frem.
Det at komme sikkert frem er det, det forslag handler om, og jeg er ikke bekymret for, at det her vil udvande respekten.
Tværtimod med røde blink og grønne blink – det har næsten lige været jul – minder det lidt om et juletræ.
Men jeg synes ikke, jeg fik svar på, om ministeren og ministeriet havde lavet en analyse på området, for ministeren sagde, at det ikke var en udfordring.
Jeg mener, det er en udfordring, hvis det er, at dem, der kører udrykningskørsel, ikke er klædt godt nok på til at komme til undsætning.
Thomas Danielsen (V), 2025-01-16:
Jeg har ikke på noget tidspunkt kaldt hverken udrykningskørsel til brand eller ambulancekørsel for servicekørsel.
Det, jeg ligesom gjorde klart, var, at ordføreren med sit forslag sidestiller alt lige fra eftersættelseskørsel til, hvad man måske ville kunne kalde servicekørsel, når det handler om oprydning efter en ulykke.
Selvfølgelig er det vigtigt, at man dygtiggør sig, uddanner sig osv., hvilket man jo også gør på forskellig vis til forskellige typer udrykninger alt efter behov og alt efter, hvem der bestiller arbejdet, og jeg synes egentlig, at det er meget klogt, at de ting hænger sammen.
Så nævner ordføreren jo andre farver blink, og om det ville kompromittere respekten for det blå blink.
Nej, det kan jeg ikke se nogen grund til.
At et gult opmærksomhedsblink skulle betyde, at man lige pludselig ikke ville have respekt for et blåt blink, eller at et grønt opmærksomhedsblink skulle betyde, at man ikke ville have respekt for et udrykningsblink, hænger ikke sammen.
Det, der er vigtigt, er, at når man ser et udrykningskøretøj, der kører udrykningskørsel, så skal man holde til side og vige og gøre plads, og det skal man være sikker på, og det er, fordi det altså også er nødvendigt for at opretholde respekten for det blå blink.
Mike Villa Fonseca (UFG), 2025-01-16:
Tak for det, og tak til ministeren for talen.
Det synes jeg lige jeg vil korrigere lidt.
Har ministeriet lavet en analyse på det her område, eller kunne ministeriet og ministeren være interesseret i måske at prøve at analysere det her område en lille smule?
I forhold til det her med respekten må jeg bare lige sige – jeg ved godt, at det ikke lige er det, det her beslutningsforslag handler om – med hensyn til de grønne blink, som ministeren er i gang med implementere, hvor 150.000 skal til at køre med nogle grønne opmærksomhedslygter, at jeg synes, det klinger en lille smule hult i forhold til respekten for blå blink.
Man kan jo godt tænke sig lidt om, når man skal træne og øve og ikke tænke: Vi gør det lige i myldretrafikken, eller når det regner meget.
Men har ministeren og ministeriet lavet en analyse på det her område, og i tilfældet af at ministeriet har det, vil ministeren så dele det med Folketinget?
Thomas Danielsen (V), 2025-01-16:
Tak for det, formand, og tak til forslagsstilleren for at løfte denne debat, som jeg egentlig tror udspringer af, at vi har nogle særlige regler i forhold til politiets øvelseskørsel, som ikke er tilsvarende for øvrige kørsler med blå blink.
Der er jo en væsentlig forskel, når nu vi taler om politiets kørsler, hvor det jo altså særlig er eftersættelse, der trænes på offentlig vej, og så at sammenligne det med kørsler helt ned til at være fører et fejeblad, der skal ned på motorvejen og hjælpe med at bortskaffe forulykkede biler.
Når man ser på, hvad der egentlig er af ulykker i forhold til udrykningskørsler generelt, vil jeg nok sige, at vi med forslaget, som jo i sig selv naturligvis er sympatisk, for der er jo en god vilje bag forslaget, men min klare vurdering er, at man forsøger at løse noget, som ikke er et reelt problem og under alle omstændigheder et meget begrænset problem, for der er ikke ret mange eksempler på ulykker.
Hvis vi tager selv de mindste personskader med i statistikken, er det jo ganske, ganske få, der er om året inden for samtlige typer af udrykningskørsler.
Derfor mener jeg, at forslaget er uproportionalt i forhold til det problem, man ønsker at løse med forslaget.
Det er uproportionalt i min optik, fordi man vil sidestille meget vanskelig kørsel, som eftersættelseskørsel f.eks. er, med som sagt en slags servicekørsel med at bistå arbejdet med at rydde op efter en ulykke på motorvejen.
Begge opgaver er utrolig vigtige og også alt, hvad der er derimellem, men det, der lægger særlig til grund for min bekymring er jo, at vi i Danmark har en enormt stor respekt for det blå blink i trafikken, og det betyder også, at når vi i Danmark ser et blåt blink, holder vi resolut til side.
Hvis det bliver fifty-fifty, om der er tale om, om de mon er ude og øve sig igen, eller om det er en alvorlig situation, er min bekymring, at respekten for det blå blink vil blive udvandet.
Jeg er meget optaget af, at vi opretholder respekten for det blå blink.
Der har også været en forsøgsordning før min tid, hvor Færdselsstyrelsen skulle kunne anvende det blå blink til at lave vejsidekontrol af lastbiler, hvilket jeg også har frataget dem muligheden for.
Og det er jo alt sammen, fordi jeg ikke ønsker at kompromittere respekten for det blå blink; den er afgørende vigtig i de her til tider kritiske situationer.
Derfor, når vi gør regnebrættet op, og til trods for at forslaget er sympatisk, kan regeringen ikke støtte forslaget.
Mike Villa Fonseca (UFG), 2025-01-16:
Det handler om trafiksikkerheden, og det handler i særdeleshed om muligheden for at kunne træne det mandskab, der beskytter og redder borgerne i kritiske øjeblikke.
Forestil jer et øjeblik, at I er midt i en situation, en livstruende situation, at hjælpen er på vej, at føreren af udrykningskøretøjet er ny og aldrig har haft muligheden for at øve udrykningskørsel under realistiske forhold, vedkommende har måske lært det teoretiske, måske kørt på lukket bane, og andre har ingen af delene, men at nu er det virkelighed.
Med sirene og blå blink skal vedkommende navigere igennem trafikken i potentielt farlige situationer.
Er det rimeligt, at vi beder vedkommende om at klare denne opgave uden træning, øvelse og undervisning?
Selvfølgelig er det ikke det, men sådan er virkeligheden i dag.
Lovgivningen tillader i dag kun, at politiet kan træne udrykning med blå blink og sirener.
De andre rednings- og sundhedsberedskaber har ikke samme mulighed.
Det mener jeg er uprofessionelt.
Det skal sikre lighed mellem beredskabsaktører og forebygge ulykker samt præcisere vores beredskabsplaner.
Vi ønsker at sikre, at de statslige og kommunale redningsberedskaber samt de regionale sundhedsberedskaber får samme muligheder for træning og øvelse under realistiske forhold på lige fod med politiet, samt at det indføres, at man minimum en gang hvert år gennemfører undervisning for også at kunne følge med i den bekendtgørelse, som nogle gange bliver ændret, på udrykningsområdet.
Jeg håber, at Folketinget vil tage imod forslaget med velvilje og støtte det til gavn for både dem, som kører udrykningskørsel, og borgerne i Danmark.
Derfor vil jeg selvfølgelig gerne opfordre jer kraftigt til at støtte forslaget.
Jeg ser meget frem til debatten.
Tak for ordet, formand.
Thomas Danielsen (V), 2025-01-16:
Der er ikke noget, der hedder partybus.
Det kan da godt være, at der er nogle, der kalder det for partybusser, men i lovens forstand er der ikke noget, der hedder en partybus, og derfor bliver ordføreren jo nødt til at fortælle mig, hvad det er for nogle busser, der skal reguleres, for så kan vi tage en snak om det.
Der er andre partybusser, hvor man sidder i sådan en hesteskosofa, hvor der er fadølsanlæg og et bord i midten, som man kan køre på skiferie eller på firmaudflugt i.
Min pointe er, at det da godt kan være, at man er irriteret over nogle, der spiller høj musik, men så det er jo ligemeget, om den høje musik er ud af en bus eller bil, og så skal vi jo finde ud af at drøfte det.
Men det her er jo at skyde med spredehagl, og det bliver vi nødt til at være enige om hvordan vi diskuterer.
Kenneth Fredslund Petersen (DD), 2025-01-16:
Umiddelbart er vi i Danmarksdemokraterne lidt kede af det der med hjerteløberne i hvert fald.
Jeg har allerede fået tilsendt et hav af billeder af det, som jeg gætter på er unge mænd, der har forklædt deres biler med streamers og stafferinger, så de nu halvvejs ligner en politibil, og så står der: Hold afstand – hjerteløber.
Jeg kunne frygte, at det kunne gå hen og blive lidt en tendens, hvor der kommer til at køre en masse biler rundt med folk, der så lige kan kyle et grønt lys på, når de skal køre ud.
Jeg er bange for, at dem i bilen kommer efter dem, der er løbet derud.
Jeg mener faktisk, at Hjerteforeningen ikke synes, at det er en helt god idé.
Dermed ikke sagt, at der kan være behov for et eller andet i forhold til kystberedskabsfolk og frivillige brandfolk.
Så det bliver en spændende diskussion.